Norsk fregatt ett skritt nærmere Syria
For går alt etter planen, skal Assad-regimets 1300 tonn kjemiske stridsmidler være hentet ut innen nyttårsaften. Da må det skje på denne turen. - Det er mange faktorer som avgjør når vi kan gå inn til Syria. Først og fremst må kjemikaliene komme frem til kaien. Før det, er det ikke noe poeng at vi drar til land der, sier kommandørkaptein Per Rostad. VG møter skipssjefen på broen på den norske fregatten mens den stevner inn i nattemørket, østover fra havnebyen Limassol på Kypros.Det er hit den norske fregatten og de sivile frakteskipene den eskorterer skal.Men mer og mer tyder på at planen om å hente ut de farligste kjemikaliene fra Syrias kjemiske stridsmidler før nyttår, ikke vil holde. - Vi er i alle fall klar. Og vi har vært det en stund, sier Rostad. Fortsatt er det flere biter som ikke er på plass i det stadig større og stadig mer kompliserte puslespillet av internasjonale aktører som skal jobbe sammen for å hente stridsmidlene ut fra det borgerkrigsherjede landet.- Det vil trolig bli forsinkelser, sier Franz Krawinkler, logistikksjef i Organisasjonen mot spredning av kjemiske våpen (OPCW), til den østerrikske TV-kanalen ORF. En av årsakene at de dødelige kjemikaliene må fraktes langs landeveien gjennom Syria til havnebyen Latakia der de norske og danske skipene skal hente den dødelige lasten. Tre år etter at borgerkrigen startet, raser fortsatt kampene i flere områdene våpnene må gjennom. BAKGRUNN:OPCW: Syria samarbeider om kjemiske våpen I løpet av julen har Russland sendt 75 pansrede kjøretøyer til Syria. Disse skal brukes til å frakte de kjemiske stridsmidlene på de mest utsatte strekningene.Selv om kjøretøyene er på plass, møter også de uventet motstand fra andre enn syriske opprørere: Et usedvanlig kaldt og usedvanlig snøfylt vintervær har gjort at arbeidet med å få de spesialbygde beholderne som skal brukes til å frakte stridsmidlene ikke har kommet frem til alle oppsamlingsstedene for kjemikaliene. - På grunn av ulike eksterne faktorer, inkludert været, har enkelte forsyninger som trengs til transporten ikke kunnet blitt levert i tide, sier Krawinkler.Sent lørdag kveld stevnet «Helge Ingstad», det mest avanserte skipet i den lille styrken som har fått navnet Operation RECSYR (Removal of chemical agents from Syria), stødig utover et vintermørkt Middelhav.- Hadde det vært helt ufarlig, hadde vi ikke trengt å være her. Da kunne handelsfartøyene gått inn til kai i Syria alene. Så helt ufarlig er det ikke. Når det er sagt, er jeg ikke veldig urolig for at vi skal bli angrepet eller havne i strid i Syria, sier Rostad.I løpet av helgen skal mannskapet på den norske fregatten gjennom flere øvelser sammen med resten av skipene i styrken - Wilhelmsen-skipet «Taiko», det danske krigsskipet «Esbern Snare» og DFDS-eide «Ark Futura». - Vi skal trene og øve på det oppdraget som ligger foran oss i Syria. Det vil gjøre oss helt klare til det som vil møte oss. Får vi ordren i løpet av et par dager, er vi klare til å dra, sier Rostad. Etter å ha hentet ut de kjemiske stridsmidlene fra Syria, skal de fraktes til en foreløpig ikke navngitt havn i Italia. Her skal de farligste kjemikaliene - sennepsgass og kjemikalier som brukes til å lage VX og sarin - lastes over til det amerikanske skipet «Cape Ray», og ødelegges til sjøs. Men nøyaktig når det vil skje, er det ingen som tør å spå.
Her drar den norske fregatten KNM «Helge Ingstad» fra kai i Kypros. Neste stopp kan være Syria.